ธนาคารไทยพาณิชย์ ตั้ง "มาณพ เสงี่ยมบุตร" นั่งรองผู้จัดการใหญ่
ไทยพาณิชย์แต่งตั้ง รองผู้จัดการใหญ่ ประธานเจ้าหน้าที่บริหาร กลุ่มงานการเงิน (CFO)


5 มิ.ย. 2563

ธนาคารไทยพาณิชย์ ประกาศแต่งตั้งนายมาณพ เสงี่ยมบุตร ดำรงตำแหน่งรองผู้จัดการใหญ่ ประธานเจ้าหน้าที่บริหาร กลุ่มงานการเงิน (Chief Financial Officer) โดยมีผล 15 มิถุนายน 2563 ในฐานะรองผู้จัดการใหญ่ ประธานเจ้าหน้าที่บริหาร กลุ่มงานการเงิน (Chief Financial Officer) นายมาณพ จะมีบทบาทหลักในการพัฒนาทิศทางธุรกิจและยุทธศาสตร์ของธนาคารไทยพาณิชย์ รวมถึงการบริหารวินัยทางด้านการเงินอย่างมีประสิทธิภาพ เพื่อขับเคลื่อนธนาคารฯ ให้ประสบความสำเร็จ ภายใต้วิสัยทัศน์ “ธนาคารที่น่าชื่นชมที่สุด The Most Admired Bank” ท่ามกลางความท้าทายจากการเปลี่ยนแปลงสำคัญของเศรษฐกิจยุค New Normal
นายมาณพ มีประสบการณ์กว่า 20 ปี ในด้านการเงิน การธนาคาร และการลงทุนต่างประเทศ โดยเฉพาะอย่างยิ่งตลาดจีน ตั้งแต่ปี พ.ศ. 2555 นายมาณพเป็นผู้บุกเบิกก่อตั้งธุรกิจจีนและธุรกิจต่างประเทศให้กับธนาคารไทยพาณิชย์ รวมถึงการจัดตั้งและบริหารธุรกิจของธนาคารฯ สำหรับตลาดจีน เมียนมาร์ และกัมพูชา ตลอดจนเป็นผู้ริเริ่มการลงทุนและพัฒนาความร่วมมือทางด้านฟินเทคจีน และสร้างธุรกิจอีคอมเมิรซ์จีนของธนาคารฯ นายมาณพ ได้นำพาธนาคารไทยพาณิชย์ไปสู่รางวัล “Best Local Bank in Southeast Asia for Belt &amp; Road Award” 3 ปีต่อเนื่องจากนิตยสาร Asia Money (พ.ศ. 2560-2562) และรางวัล “Best Belt &amp; Road Bank in Thailand” โดยนิตยสาร Finance Asia (พ.ศ. 2561) ทำให้ธนาคารไทยพาณิชย์เป็นธนาคารไทยที่ได้รับรางวัลเกี่ยวกับธุรกิจจีนมากที่สุดแห่งหนึ่ง โดยตำแหน่งของนายมาณพก่อนจะได้รับการแต่งตั้งเป็น รองผู้จัดการใหญ่ ประธานเจ้าหน้าที่บริหาร กลุ่มงานการเงิน คือ รองผู้จัดการใหญ่ ผู้บริหารสายงาน China Business Function ธนาคารไทยพาณิชย์
โดยก่อนหน้าที่นายมาณพ จะร่วมงานกับธนาคารไทยพาณิชย์นั้น เคยดำรงตำแหน่ง Head of China A-Share Research ที่บริษัทหลักทรัพย์ CLSA เซี่ยงไฮ้และฮ่องกง โดยเป็นผู้ริเริ่มก่อตั้งและบริหารทีมงานวิเคราะห์การลงทุนในตลาดหุ้นจีน รวมถึงเคยรับราชการในตำแหน่งนักวิชาการคลัง ที่สำนักงานคณะกรรมการนโยบายรัฐวิสาหกิจ กระทรวงการคลังนายมาณพ สำเร็จการศึกษาระดับปริญญาตรี สาขาสารสนเทศทางการบัญชีจากคณะพาณิชยศาสตร์และการบัญชี จุฬาลงกรณ์มหาวิทยาลัย และระดับปริญญาโท MBA ด้านการเงินจากมหาวิทยาลัย Carnegie Mellon ประเทศสหรัฐอเมริกาด้วยทุนรัฐบาลไทย และเป็นผู้สอบบัญชีรับอนุญาตของประเทศไทย นายมาณพเคยเป็นอาจารย์พิเศษที่จุฬาลงกรณ์มหาวิทยาลัย และที่มหาวิทยาลัย Fudan นครเซี่ยงไฮ้ และยังได้รับรางวัลนักเรียนทุนรัฐบาลไทยดาวรุ่ง ประจำปีพ.ศ. 2561 สาขาการบริหารการเงินอีกด้วย